《和答司马宜春溯》
宋代·孙应时

纷纷市道交，势利争攫取。煌煌鼎食家，声色自缠纠。

畸人固寂寞，蓬藋侵瓮牖。有时步虚曲，植杖话农亩。

清秋动幽兴，有月欠肴酒。高轩肯相过，贤哉百乘友。

空寻奕秋诲，不与欢伯偶。别来雁欲宾，晴喜鸠还妇。

村酤聊可载，草具亦何有。饤饾止鱼虾，扶擎杂梨藕。

君侯反觞客，欲起辄被肘。意重黄金百，气豁云梦九。

长篇继踵来，子建才八斗。勉和若登山，吾诗真培塿。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。